Purtătorul de cuvânt al Patriarhiei Române, Vasile Bănescu, a declarat pentru Republica.ro că „biserica susține vaccinările care urmăresc scopuri strict terapeutice”, iar preoții încurajează vaccinarea.



„Biserica Ortodoxă nu se opune vaccinării preventive. Patriarhia Română a încheiat în 2008 un protocol de cooperare privind parteneriatul pentru asistență medicală și spirituală cu Ministerul Sănătății. În virtutea acestui parteneriat, preoții sunt datori chiar să trasmită către enoriașii lor recomandările Ministerului Sănătății”, a spus Vasile Bănescu.

„Trebuie spulberată percepția falsă că Biserica s-ar opune vaccinării preventive. Dimpotrivă, Biserica este implicată în acest act de vindecare nu doar sufletească cât și, prin activitatea sa socială, filantropică, în actul de vindecare trupească, atât cât e posibil, prin reprezentanții ei din spitale. Sunt preoți în spitalele din România care oferă asistență spirituală in primul rând, dar stau și la capul bolnavilor, de cele mai multe ori”, a continuat purtătorul de cuvânt al Patriarhiei Române.

Vasile Bănescu a mai adăugat că Biserica nu se opune respectării dreptului fiecărui cetățean de a alege dacă își vaccinează sau nu copiii.

„Dacă sunt părinți care se opun cumva, deși biserica nu îî încurajează, nici nu le poate impune, ca nimeni altcineva, de altfel”, a spus reprezentantul Patriarhiei.

Ministerul Sănătății a anunțat epidemie de rujeolă în România, pentru prima dată în ultimii 11 ani. Trei copii au murit, iar numărul celor care s-au îmbolnăvit a crescut anul acesta de aproape o sută de ori comparativ cu anul trecut.